Kautokeino

Geografi

Kautokeino grenser i nord mot Kvænangen og Alta, i øst mot Karasjok og i vest mot Nordreisa. Mot sør grenser kommuner mot Enontekis og Enare kommuner i Finland. Tettsteder og bygder i kommunen er Kautokeino (Guovdageaidnu), Masi (Máze), Hemmogieddi/Stornes, Šuoššjávri, Økseidet (Ákšomuotki), Láhpoluoppal, Siebe, Áidejávri, Soahtefielbma og Ávži. Det finnes ca. 10 000 fiskevann innenfor kommunegrensene. Kommunen er Norges største i utstrekning, og er nesten dobbelt så stor som Norges nest største kommune, Karasjok. Med sine nærmere 10 000 kvadratkilometer er Kautokeino større enn sju av landets fylker. Det høyeste punktet i kommunen er Mollejus 974 meter over havet, på grensa mot Nordreisa kommune i vest.

Demografi

Innbyggerantallet i Kautokeino kommune var 2 935 i 2011, og det bor 1 475 mennesker i Kautokeino tettsted per 1. januar 2018. I Masi som er mellom Kautokeino og Alta bor det nærmere 400 mennesker. 90 % av kommunens innbyggere er samiskspråklige. 763 av innbyggerne er mellom 0-19 år.

Navn

Kommunen hører til forvaltningsområdet for samisk språk og heter offisielt Kautokeino kommune på norsk og Guovdageainnu suohkan på nordsamisk.  Det samiske navnet Guovdageaidnu kan bety «midt på vegen/midtvegs», og kan komme av at det er like langt fra Kautokeino til Alta (gammel markedsplass), til Karesuando i Sverige, til Nordreisa i Troms og til Karasjok. Det finnes også andre teorier om opprinnelsen til navnet, bl.a. et sted der det vokser sennegras. 
På kvensk er navnet Koutokeino. Betydningen av ordet Kouto er noe uklart, men finnes blant annet i bruk i navnet Koutojärvi i Övertorneå kommune i Sverige. Keino kan bety 'retning, vei, ferdselsvei' og finnes i bruk i mange kvenske stedsnavn i Nord-Norge.

Historie

Frem til 1851 var Kautokeino del av daværende Kistrand kommune.  
Kautokeino-opprøret i 1852 fant sted her.

Kultur

Kommunen blir regnet som det kulturelle hovedsenteret i det nordsamiske området. I påsken arrangeres det Samisk Filmfestival, Sámi Grand Prix (sistnevnte i regi av Stiftelsen Samisk Musikk Festival). Reinkappkjøring og scootercross er også noen av aktivitetene på denne årstiden når turister strømmer til samebygda på Finnmarksvidda.
I 2005 kom Kautokeino på UNESCOs verdensarvliste, med Struves meridianbue, to av målepunktene ligger i kommunen.
«Farmen»-vinner 2007 Mikkel Isak Eira og «71 grader nord»-vinner (2002) Johan Mathis Buljo er fra Kautokeino.
Den samiske rapgruppen Duolva Duottar er også fra Kautokeino, kjent fra «Norske Talenter» på TV2.
Lokalisert til Guovdageaidnu/Kautokeino finner vi bl.a. det samiske nasjonalteateret Beaivváš Sámi Našunálteáhter, den samiske friteatergruppen Guovssu Teahter, Sámi allaskuvla / Samisk høgskole, Samisk videregående skole og Reindriftsskole, Samisk Filmsenter, Sametinget (opplæringsavd), Verdens Reindriftsfolks Organisasjons hovedsete, Norske Samers Riksforbunds hovedsete, den samiske avisa Avvir og Samisk Arkiv (Sámi Arkiiva).

Tusenårssted

Kommunens tusenårssted er fjellet Durkkihanvárri. Til dette fjellet er det knyttet et sagn om landskapet i området.

Næringsliv og institusjoner

I Kautokeino finner man institusjoner som Det samiske nasjonalteateret Beaivvas, Samisk høgskole, Sametinget (opplæringsavdelinga), Samisk Arkiv, NRK Sámi Radio,, Samisk filmsenter, Kautokeino bygdetun,regionkontor for Mattilsynet, Duodjeinstituhtta (Duodji=Samisk håndverk, instituhtta = institutt), Samisk videregående skole og reindriftsskole, og den samiskspråklige avisa Avvir.
Lavvoprodusenten Venor startet opp her, og hadde sin fabrikk i Kautokeino. Arctic Lavvo har nå overtatt merkenavnet og skal fortsette å drive i Kautokeino. 
Biedjovagge gruver var lenge en av Nord-Europas største gullgruver. Den eneste aktive gruva  i kommunen er i Naranas.